Chamo o tlogela tiro pele ga dingwaga di wela 
Maina a a latelang ke a bana ba ba yang go direla setshaba kwa kgaolong ya Bokone Botlhaba mme ba ya go gorogela kwa Francistown... A, ya bo e le mafoko a batsadi le bana ba ba sa tswang go amogela maduo a mophato wa botlhano ka dingwaga tsa bo 1990 ba neng ba a utlwa e le molodi o o monate go tswa mo seromamoweng sa Botswana tshokologo nngwe le nngwe. Ke ka moo ba ba nnileng lesego la go ya Tirelo Sechaba ka dingwaga tseo ba se kakeng ba lebala leina ‘Leatile Chamo’ ka e le lone le le neng le simolola le be le wetsa thulaganyo ya Tirelo Sechaba, e e neng e le pasa ya botshelo jo bo galaleng morago ga go ngakalala le dithuto dingwaga tse di lesome le bobedi. Mme ka e le mmega-dikgang yo o kwenneng, ya re Tirelo Sechaba e ya kupu ene a sala a eme tlhwarara lekolwane la Mokhurutshe. Re bua jaana a letse a latlhela seditse a re ‘ke dirile, go lekanye’. Ammaaruri a dirile ka jaana o tlogela tiro morago ga go direla puso mo maphateng a a farologaneng mme lebaka le lentsi a le ntse mo go la dikitsiso, le a latlhelang jaana a direla mo go lone a okametse kgaolo ya bokone, bonno e le Francistown, Monna yo wa Tonota, yo o neng a ratega e bile a tlwaelesegile ka dinyao, o sikere baki, a belesa koloi ya gagwe ya Isuzu, a bo a re ‘paat!’Moranang a fela. Le fa Rre Chamo a tlogetse tiro ka bogodi jaana, ga se gore ke letlhogo-tshweu le jaanong le tlaa nnang le bonwa le emetse motlaodutse kwa posong. Nnyaa, ‘Chamza’ jaaka ba rata go mmitsa, o tlogela a santse a na le maragogo, ka gonne o setse ka di ka tlala seatla gore a tshware dingwaga tse di masome marataro, tse e reng motho a goroga kwa go tsone go bo go se na ‘ka mme o rile’. Jaaka e le tlwaelo, e rile a laela a direlwa moletlo wa tsamaya sentle ke bana ba gagwe ba mo tirong le balekane ka Matlhatso, Moranang a tlhola masome a mabedi le borobabongwe gone mo Francistown. Mongwe wa babereki ba ba tswang kgakala le Rre Chamo, e bile e le ditsala tse di ntshanang se ’inong, Rre Epena Ngatangue, o ne a felegetsa tsala ya gagwe ka mafoko a a molemo. Rre Ngatangue o supile fa e ne e le ene a neng a okela Rre Chamo mo lephateng ka a ne a lemogile bothakga jwa gagwe le bokgoni. A re Rre Chamo fa o mo file tiro e tshwana le go kwalolola le go rethefatsa polelo e e matswakabele e e ya reng e kwalwa motho wa teng a ntshe ga tshwene ka maikaelelo a go anegela mmadi dikgang tsotlhe tse di amanang le polelo ya go nna jalo ka tsela e e nang le kgogedi jaaka loleme lwa lobodu mo dintshing, o ne a go direla tiro ka bokgabane. “Le fa o ka di mo neela di le dintsi jang, o ne a tshega fela mme a bo a di dira. Le fa a ka tsaya nako mo go tsone, mme o ne o itse gore o tlaa dira tiro ka maatlametlo,” a tlhalosa jalo a tlotlomatsa tsala. Rre Ngatangue a re mo go berekeng ga gagwe le Rre Chamo, ga a ise a mo kgwele lenga kana ba fitlhela ba tlhokile kutlwisisano ka tsela epe fela. A re selo se se utlwisang botlhoko thata fa go chaisa banna ba go tshwana le Rre Chamo, ke gore ba tsamaya ka dikitsokitso tsa tiro eno ya bobega-dikgang, mme tsholofelo ke gore ene le ba bangwe ba ba tlogetseng tiro ba tlaa kopana ba itire lekoko le le tlaa nnang le thusa gope fela mo mererong ya bobega- dikgang. E rile a ntsha la gagwe, Rre Sefhako Sefhako, yo o berekileng ka fa tlase ga boeteledipele jwa ga Rre Chamo mme a le kwa Maun, a re o itumeletse go bereka le mogaka yo, ka e ne e le motho yo o nang le kitso e ntsi ya bobega-dikgang. A re bobega dikgang jwa lefatshe leno bo tlhokana le megaka e e tshwanang le boRre Chamo go fetisetsa kitso e ba e anywileng mo dingwageng tse dintsi tse ba di berekileng mo go bo setlabosheng. “Bobega-dikgang ke tiro e e matsetseleko thata, ka jalo re tlhokana le banna le bomme ba ba nang le kitso e e kwa godimo fela thata e ba e anywileng ka go bereka lebaka,” ga bua jalo Rre Sefhako, yo o okametseng diofisi tsa lephata la dikitsiso tsa Maun, Gumare, le Kasane. Rre Sefhako o kgothaditse babega-dikgang ba kgaso le dikitsiso go ikoketsa ka go bala dibuka mo go tseneletseng. Rre Ishmael Legae, yo o dirang a lebagane le tsa digoagoe tsa ga Tautona mo kgaolong ya Bokone, o ne a supa gore ba ne ba sa itse fa Rre Chamo a tle a galefe, mme a ne a letla batho go iperekisa ntle le go salwa morago. A re o hirilwe mo lephateng nako e le nngwe le boRre Ngatangue, dingwaga di ka nna masome a mararo le botlhano tse di fetileng. Rre Chamo o ba fitlhetse ba ntse ba tshwere tema mme le ene a bereka ka natla le botlhale ka nako yotlhe e a mo itseleng ka yone. Mo go ba ba neng ba re ‘tsamaya sentle’ ga bo go le badiri ba lephata la ditsela ba ofisi ya bone e bapileng le ya dikitsiso mo Ntshe House. Moemedi wa bone Mme Masego Majama a re ene o itsile Rre Chamo a mo utlwa a le mo seromamoweng a bala maina a bana ba Tirelo Sechaba mme a gola a bo a tla a ya go bidiwa ke Rre Chamo gape le ene fa a ya Tirelo Sechaba. A re go tsweng foo o tswa go re, kgatlha thuu! le Rre Chamo gone mo Ntshe House ba lebagane ka diofisi. A re mme ba ne ba mo itse e le motho yo o siameng a le bonolo, e bile bangwe ba ba mo ikanya le go mo tlwaela thata. Rre Chamo o kile a direla kwa Kanye a okametse kgaolo ya Borwa mme pele ga moo a kile a bereka kwa Masunga le Maun e le mmega-dikgang le moeteledipele wa diofisi tseo. Gape o kile a tshwaratshwara ka fa bukaneng ya Kutlwano, e ntse e le mo lephateng, mme a tloga a isiwa sekoleng go ya go ikoketsa dithuto pele ga a boela go tla go tsaya maemo a a tlogelang tiro a ntse a le mo go one. BOKHUTLO